Zidane: Ronaldo ei mahu ühtegi kategooriasse (9)
Eile Meistrite liiga veerandfinaalis Müncheni Bayerni vastu kübaratriki teinud ja Real Madridi poolfinaali vedanud Cristiano Ronaldot ei ole võimalik kellegagi võrrelda, ütles Reali peatreener Zinedine Zidane.
Prantslasest peatreener ei olnud kiidusõnadega kitsi. "Kui ma peaksin teda kirjeldama, siis ta ei mahu mitte ühtegi kategooriasse. See, mis Cristiano platsil teeb, on imetlusväärne. Ta on uskumatu ning oivaline mängija. See, kuidas ta alati skoorib ja alati mängib suures mängus hästi - ta teab, millal mängus on otsustavad hetked ning ta on sel hetkel alati õigel ajal õiges kohas," ütles Zidane klubi kodulehele.
Olles liigas liidrid ning jõudnud Meistrite liiga poolfinaali, tunneb peatreener, et tiim on heas hoos. "Me oleme heas hoos, võitsime Bayernit ning jõudsime poolfinaali. Nüüd on meil pühapäeval samaväärselt raske mäng ees ootamas (Real kohtub liigas Barcelonaga - J. K.)," ütles 2002. aasta Meistrite liiga finaalis kuulsa üle puusa löögi väravaks kõmmutanud Zidane.